CELEX: 32019D2004
Language: lt
Date: 2019-11-28 00:00:00
Title: Komisijos įgyvendinimo sprendimas (ES, Euratomas) 2019/2004 2019 m. lapkričio 28 d. kuriuo dėl leidimo Čekijos Respublikai naudoti tam tikrus apytikrius įverčius su keleivių vežimu susijusių nuosavų išteklių iš PVM bazei apskaičiuoti iš dalies keičiamas Sprendimas 2005/872/EB, Euratomas (pranešta dokumentu Nr. C(2019) 8595) (Tekstas autentiškas tik čekų kalba)

2.12.2019   
               
               
                  LT
               
               
                  Europos Sąjungos oficialusis leidinys
               
               
                  L 310/54
               
            
         KOMISIJOS ĮGYVENDINIMO SPRENDIMAS (ES, Euratomas) 2019/2004
         2019 m. lapkričio 28 d.
         kuriuo dėl leidimo Čekijos Respublikai naudoti tam tikrus apytikrius įverčius su keleivių vežimu susijusių nuosavų išteklių iš PVM bazei apskaičiuoti iš dalies keičiamas Sprendimas 2005/872/EB, Euratomas
         (pranešta dokumentu Nr. C(2019) 8595)
         (Tekstas autentiškas tik čekų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos atominės energijos bendrijos steigimo sutartį,
         atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 6 straipsnio 3 dalies antrą įtrauką,
         pasikonsultavusi su Nuosavų išteklių patariamuoju komitetu,
         kadangi:
         
                     (1)
                  
                  
                     pagal Tarybos direktyvos 2006/112/EB (2) 381 straipsnį tol, kol nors vienoje iš valstybių narių, kurios 2004 m. balandžio 30 d. buvo Bendrijos narės, tokie patys sandoriai neapmokestinami, Čekijos Respublika, laikydamasi jos įstojimo dieną joje taikytų sąlygų, gali ir toliau neapmokestinti tos direktyvos X priedo B dalies 10 punkte nurodyto tarptautinio keleivių vežimo. Pagal tą straipsnį į tuos sandorius turi būti atsižvelgta nustatant nuosavų išteklių iš pridėtinės vertės mokesčio (PVM) bazę;
                  
               
                     (2)
                  
                  
                     pagal Komisijos sprendimo 2005/872/EB, Euratomas (3) 1a straipsnį Čekijos Respublikai buvo leista Direktyvos 2006/112/EB X priedo B dalies 10 punkte nurodytiems keleivių vežimo sandoriams naudoti fiksuotą tarpinės bazės procentinę dalį;
                  
               
                     (3)
                  
                  
                     po paskutinio atlikto nuosavų išteklių iš PVM patikrinimo paaiškėjo, kad leidimas taikyti supaprastintą apskaičiavimo metodą apskaičiuojant Direktyvos 2006/112/EB X priedo B dalies 10 punkte nurodytus sandorius buvo pagrįstas netiksliais ir neišsamiais duomenimis. Jei Komisija būtų turėjusi tikslius ir išsamius duomenis, leidimas 2015–2020 m. laikotarpiu naudoti apytikrius įverčius keleivių vežimui Čekijos Respublikai nebūtų buvęs suteiktas. Todėl tikslinga atgaline data išbraukti Sprendimo 2005/872/EB, Euratomas 1a straipsnį;
                  
               
                     (4)
                  
                  
                     todėl Sprendimą 2005/872/EB, Euratomas reikėtų atitinkamai iš dalies pakeisti,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo 2005/872/EB, Euratomas 1a straipsnis išbraukiamas.
         
         
            2 straipsnis
            Šis sprendimas skirtas Čekijos Respublikai.
         
         
            3 straipsnis
            Šis sprendimas taikomas nuo 2015 m. lapkričio 26 d.
         
         
            Priimta Briuselyje 2019 m. lapkričio 28 d.
            
               
                  Komisijos vardu
               
               Günther OETTINGER
               
                  Komisijos narys
               
            
         
         
            (1)  OL L 155, 1989 6 7, p. 9.
         
            (2)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
         
            (3)  2005 m. lapkričio 21 d. Komisijos sprendimas 2005/872/EB, Euratomas, kuriuo leidžiama Čekijos Respublikai apskaičiuojant nuosavų išteklių iš PVM bazę naudoti tam tikrus apytikrius įverčius (OL L 322, 2005 12 9, p. 19).